Den nystartede klub GymAalborg, der til dagligt træner i stadionhallen i Aalborg, var lørdag til DM i Viborg. De stillede op i idrætsgymnastik med drengehold i U8, U10 og U12. Her vandt U8 og U10 drengene sølv i de seks olympiske discipliner gulv, bensving, ringe, reck, barre og spring over hest, mens U12 drengene lige missede bronzemedaljen, og kom på en fjerdeplads. En indsats der, ifølge GymAalborg, viser at klubben bestemt kan matche de bedste klubber i Danmark, og det giver klubben tro på store tider. -Vi er meget stolte over vores dygtige talentdrenge, og vi glæder os over, hvor ivrige og glade de er for træningen. Det ser ud til at nogle af dem endda kan komme på drengelandsholdet til næste år. En meget flot start på foreningens første sæson, siger Claus Olsen, formand for GymAalborg. Om to uger skal alle drengene til de individuelle Danmarksmesterskaber. I GymAalborg træner også den 16-årige OL-kandidat Frederik Kristensen, der lige nu er på et træningsophold i Colombia.

Opsummering:
Lørdag blev en historisk dag for den nystartede Aalborgensiske klub GymAalborg. Klubben havde for første gang hold med til DM – flere tog medaljer med hjem.